erhwenkuo/poetry-chinese-zhtw huggingface dataset:
臨江仙
作者：晏幾道（宋）

身外閒愁空滿，眼中歡事常稀。明年應賦送君詩。細從今夜數，相會幾多時。淺酒欲邀誰勸，深情惟有君知。東溪春近好同歸。柳垂江上影，梅謝雪中枝。
臨江仙
作者：晏幾道（宋）

淡水三年歡意，危弦幾夜離情。曉霜紅葉舞歸程。客情今古道，秋夢短長亭。淥酒尊前清淚，陽關疊裡離聲。少陵詩思舊才名。雲鴻相約處，煙霧九重城。
臨江仙
作者：晏幾道（宋）

淺淺餘寒春半，雪消蕙草初長。煙迷柳岸舊池塘。風吹梅蕊鬧，雨細杏花香。月墮枝頭歡意，從前虛夢高唐，覺來何處放思量。如今不是夢，真個到伊行。
臨江仙
作者：晏幾道（宋）

長愛碧闌干影，芙蓉秋水開時。臉紅凝露學嬌啼。霞觴燻冷豔，雲髻嫋纖枝。煙雨依前時候，霜叢如舊芳菲。與誰同醉採香歸。去年花下客，今似蝶分飛。
臨江仙
作者：晏幾道（宋）

旖旎仙花解語，輕盈春柳能眠。玉樓深處綺窗前。夢迴芳草夜，歌罷落梅天。瀋水濃燻繡被，流霞淺酌金船。綠嬌紅小正堪憐。莫如雲易散，須似月頻圓。
臨江仙
作者：晏幾道（宋）

夢後樓臺高鎖，酒醒簾幕低垂。去年春恨卻來時。落花人獨立，微雨燕雙飛。記得小蘋初見，兩重心字羅衣。琵琶弦上說相思。當時明月在，曾照彩雲歸。
臨江仙
作者：晏幾道（宋）

東野亡來無麗句，於君去後少交親。追思往事好沾巾。白頭王建在，猶見詠詩人。學道深山空自老，留名千載不幹身。酒筵歌席莫辭頻。爭如南陌上，佔取一年春。
蝶戀花
作者：晏幾道（宋）

卷絮風頭寒欲盡。墜粉飄紅，日日香成陣。新酒又添殘酒困。今春不減前春恨。蝶去鶯飛無處問。隔水高樓，望斷雙魚信。惱亂層波橫一寸。斜陽只與黃昏近。
蝶戀花
作者：晏幾道（宋）

初拈霜紈生悵望。隔葉鶯聲，似學秦娥唱。午睡醒來慵一餉。雙紋翠簟鋪寒浪。雨罷蘋風吹碧漲。脈脈荷花，淚臉紅相向。斜貼綠雲新月上。彎環正是愁眉樣。
蝶戀花
作者：晏幾道（宋）

庭院碧苔紅葉遍。金菊開時，已近重陽宴。日日露荷凋綠扇。粉塘煙水澄如練。試倚涼風醒酒面。雁字來時，恰向層樓見。幾點護霜雲影轉。誰家蘆管吹秋怨。
蝶戀花
作者：晏幾道（宋）

喜鵲橋成催鳳駕。天為歡遲，乞與初涼夜。乞巧雙蛾加意畫。玉鉤斜傍西南掛。分鈿擘釵涼葉下。香袖憑肩，誰記當時話。路隔銀河猶可借。世間離恨何年罷。
蝶戀花
作者：晏幾道（宋）

碧草池塘春又晚。小葉風嬌，尚學娥妝淺。雙燕來時還念遠。珠簾繡戶楊花滿。綠柱頻移弦易斷。細看秦箏，正似人情短。一曲啼烏心緒亂。紅顏暗與流年換。
蝶戀花
作者：晏幾道（宋）

碾玉釵頭雙鳳小。倒暈工夫，畫得宮眉巧。嫩曲羅裙勝碧草。鴛鴦繡字春衫好。三月露桃芳意早。細看花枝，人面爭多少。水調聲長歌未了。掌中杯盡東池曉。
蝶戀花
作者：晏幾道（宋）

醉別西樓醒不記。春夢秋雲，聚散真容易。斜月半窗還少睡。畫屏閒展吳山翠。衣上酒痕詩裡字。點點行行，總是淒涼意。紅燭自憐無好計。夜寒空替人垂淚。
蝶戀花
作者：晏幾道（宋）

欲減羅衣寒未去。不卷珠簾，人在深深處。殘杏枝頭花幾許。啼紅正恨清明雨。盡日沈香煙一縷。宿酒醒遲，惱破春情緒。遠信還因歸燕誤。小屏風上西江路。
蝶戀花
作者：晏幾道（宋）

千葉早梅誇百媚。笑面凌寒，內樣妝先試。月臉冰肌香細膩。風流新稱東君意。一捻年光春有味。江北江南，更有誰相比。橫玉聲中吹滿地。好枝長恨無人寄。
蝶戀花
作者：晏幾道（宋）

金翦刀頭芳意動。彩蕊開時，不怕朝寒重。晴雪半消花䰒䰄。曉妝呵盡香酥凍。十二樓中雙翠鳳。縹緲歌聲，記得江南弄。醉舞春風誰可共。秦雲已有鴛屏夢。
蝶戀花
作者：晏幾道（宋）

笑豔秋蓮生綠浦。紅臉青腰，舊識凌波女。照影弄妝嬌欲語。西風豈是繁華主。可恨良辰天不與。才過斜陽，又是黃昏雨。朝落暮開空自許。竟無人解知心苦。
蝶戀花
作者：晏幾道（宋）

碧落秋風吹玉樹。翠節紅旌，晚過銀河路。休笑星機停弄杼。鳳幃已在雲深處。樓上金針穿繡縷。誰管天邊，隔歲分飛苦。試等夜闌尋別緒。淚痕千點羅衣露。
蝶戀花
作者：晏幾道（宋）

碧玉高樓臨水住。紅杏開時，花底曾相遇。一曲陽春春已暮。曉鶯聲斷朝雲去。遠水來從樓下路。過盡流波，未得魚中素。月細風尖垂柳渡。夢魂長在分襟處。
蝶戀花
作者：晏幾道（宋）

夢入江南煙水路。行盡江南，不與離人遇。睡裡消魂無說處。覺來惆悵消魂誤。欲盡此情書尺素。浮雁沈魚，終了無憑據。卻倚緩絃歌別緒。斷腸移破秦箏柱。
蝶戀花
作者：晏幾道（宋）

黃菊開時傷聚散。曾記花前，共說深深願。重見金英人未見。相思一夜天涯遠。羅帶同心閒結遍。帶易成雙，人恨成雙晚。欲寫彩箋書別怨。淚痕早已先書滿。
鷓鴣天
作者：晏幾道（宋）

彩袖殷勤捧玉鍾。當年拼卻醉顏紅。舞低楊柳樓心月，歌盡桃花扇影風。從別後，憶相逢。幾回魂夢與君同。今宵剩把銀釭照，猶恐相逢是夢中。
鷓鴣天
作者：晏幾道（宋）

一醉醒來春又殘。野棠梨雨淚闌干。玉笙聲裡鸞空怨。羅幕香中燕未還。終易散，且長閒。莫教離恨損朱顏。誰堪共展鴛鴦錦，同過西樓此夜寒。
鷓鴣天
作者：晏幾道（宋）

梅蕊新妝桂葉眉。小蓮風韻出瑤池。雲隨綠水歌聲轉，雪繞紅綃舞袖垂。傷別易，恨歡遲。惜無紅錦為裁詩。行人莫便消魂去，漢渚星橋尚有期。
鷓鴣天
作者：晏幾道（宋）

守得蓮開結伴遊。約開萍葉上蘭舟。來時浦口雲隨棹，採罷江邊月滿樓。花不語，水空流。年年拼得為花愁。明朝萬一西風動，爭向朱顏不耐秋。
鷓鴣天
作者：晏幾道（宋）

鬥鴨池南夜不歸。酒闌紈扇有新詩。雲隨碧玉歌聲轉，雪繞紅瓊舞袖回。今感舊，欲沾衣。可憐人似水東西。回頭滿眼淒涼事，秋月春風豈得知。
鷓鴣天
作者：晏幾道（宋）

當日佳期鵲誤傳。至今猶作斷腸仙。橋成漢渚星波外，人在鸞歌鳳舞前。歡盡夜，別經年。別多歡少奈何天。情知此會無長計。咫尺涼蟾亦未圓。
鷓鴣天
作者：晏幾道（宋）

題破香箋小砑紅。詩篇多寄舊相逢。西樓酒面垂垂雪，南苑春衫細細風。花不盡，柳無窮。別來歡事少人同。憑誰問取歸雲信，今在巫山第幾峰。
鷓鴣天
作者：晏幾道（宋）

清潁尊前酒滿衣。十年風月舊相知。憑誰細話當時事，腸斷山長水遠詩。金鳳闕，玉龍墀。看君來換錦袍時。姮娥已有殷勤約，留著蟾宮第一枝。
鷓鴣天
作者：晏幾道（宋）

醉拍春衫惜舊香。天將離恨惱疏狂。年年陌上生秋草，日日樓中到夕陽。雲渺渺，水茫茫。徵人歸路許多長。相思本是無憑語，莫向花箋費淚行。
鷓鴣天
作者：晏幾道（宋）

小令尊前見玉簫。銀燈一曲太妖嬈。歌中醉倒誰能恨，唱罷歸來酒未消。春悄悄，夜迢迢。碧雲天共楚宮遙。夢魂慣得無拘檢，又踏楊花過謝橋。
鷓鴣天
作者：晏幾道（宋）

楚女腰肢越女腮。粉圓雙蕊髻中開。朱弦曲怨愁春盡，淥酒杯寒記夜來。新擲果，舊分釵。冶遊音信隔章臺。花間錦字空頻寄，月底金鞍竟未回。
鷓鴣天
作者：晏幾道（宋）

十里樓臺倚翠微。百花深處杜娟啼。殷勤自與行人語，不似流鶯取次飛。驚夢覺，弄晴時。聲聲只道不如歸。天涯豈是無歸意，爭奈歸期未可期。
鷓鴣天
作者：晏幾道（宋）

陌上濛濛殘絮飛。杜娟花裡杜娟啼。年年底事不歸去，怨月愁煙長為誰。梅雨細，曉風微。倚樓人聽欲沾衣。故園三度群花謝，曼倩天涯猶未歸。
鷓鴣天
作者：晏幾道（宋）

曉日迎長歲歲同。太平簫鼓間歌鐘。雲高未有前村雪，梅小初開昨夜風。羅幕翠，錦筵紅。釵頭羅勝寫宜冬。從今屈指春期近，莫使金尊對月空。
鷓鴣天
作者：晏幾道（宋）

小玉樓中月上時。夜來惟許月華知。重簾有意藏私語，雙燭無端惱暗期。傷別易，恨歡遲。歸來何處驗相思。沈郎春雪愁消臂，謝女香膏懶畫眉。
鷓鴣天
作者：晏幾道（宋）

手拈香箋憶小蓮。欲將遺恨倩誰傳。歸來獨臥逍遙夜，夢裡相逢酩酊天。花易落，月難圓。只應花月似歡緣。秦箏算有心情在，試寫離聲入舊弦。
鷓鴣天
作者：晏幾道（宋）

九日悲秋不到心。鳳城歌管有新音。風凋碧柳愁眉淡，露染黃花笑靨深。初見雁，已聞砧。綺羅叢裡勝登臨。須教月戶纖纖玉，細捧霞觴灩灩金。
鷓鴣天
作者：晏幾道（宋）

碧藕花開水殿涼。萬年枝外轉紅陽。昇平歌管隨天仗，祥瑞封章滿御床。金掌露，玉爐香。歲華方共聖恩長。皇州又奏圜扉靜，十樣宮眉捧壽觴。
鷓鴣天
作者：晏幾道（宋）

綠橘梢頭幾點春。似留香蕊送行人。明朝紫鳳朝天路，十二重城五碧雲。歌漸咽，酒初醺。盡將紅淚溼湘裙。贛江西畔從今日，明月清風憶使君。
生查子
作者：晏幾道（宋）

金鞭美少年，去躍青驄馬。牽繫玉樓人，繡被春寒夜。訊息未歸來，寒食梨花謝。無處說相思，背面鞦韆下。
生查子
作者：晏幾道（宋）

輕勻兩臉花，淡掃雙眉柳。會寫錦箋時，學弄朱弦後。今春玉釧寬，昨夜羅裙皺。無計奈情何，且醉金盃酒。
生查子
作者：晏幾道（宋）

關山魂夢長，魚雁音塵少。兩鬢可憐青，只為相思老。歸夢碧紗窗，說與人人道。真個別離難，不似相逢好。
生查子
作者：晏幾道（宋）

墜雨已辭雲，流水難歸浦。遺恨幾時休，心抵秋蓮苦。忍淚不能歌，試託哀弦語。弦語願相逢，知有相逢否。
生查子
作者：晏幾道（宋）

一分殘酒霞，兩點愁蛾暈。羅幕夜猶寒，玉枕春先困。心情翦綵慵，時節燒燈近。見少別離多，還有人堪恨。
生查子
作者：晏幾道（宋）

輕輕制舞衣，小小裁歌扇。三月柳濃時，又向津亭見。垂淚送行人，溼破紅妝面。玉指袖中彈，一曲清商怨。
生查子
作者：晏幾道（宋）

紅塵陌上游，碧柳堤邊住。才趁彩雲來，又逐飛花去。深深美酒家，曲曲幽香路。風月有情時，總是相思處。
生查子
作者：晏幾道（宋）

長恨涉江遙，移近溪頭住。閒蕩木蘭舟，誤入雙鴛浦。無端輕薄雲，暗作廉纖雨。翠袖不勝寒，欲向荷花語。
生查子
作者：晏幾道（宋）

遠山眉黛長，細柳腰肢嫋。妝罷立春風，一笑千金少。歸去鳳城時，說與青樓道。遍看潁川花，不似師師好。
生查子
作者：晏幾道（宋）

落梅庭榭香，芳草池塘綠。春恨最關情，日過闌干曲。幾時花裡閒，看得花枝足。醉後莫思家，借取師師宿。
生查子
作者：晏幾道（宋）

狂花頃刻香，晚蝶纏綿意。天與短因緣，聚散常容易。傳唱入離聲，惱亂雙蛾翠。遊子不堪聞，正是衷腸事。
生查子
作者：晏幾道（宋）

官身幾日閒，世事何時足。君貌不長紅，我鬢無重綠。榴花滿盞香，金縷多情曲。且盡眼中歡，莫嘆時光促。
生查子
作者：晏幾道（宋）

春從何處歸，試向溪邊問。岸柳弄嬌黃，隴麥回青潤。多情美少年，屈指芳菲近。誰寄嶺頭梅，來報江南信。
南鄉子
作者：晏幾道（宋）

淥水帶青潮。水上朱闌小渡橋。橋上女兒雙笑靨，妖嬈。倚著闌干弄柳條。月夜落花朝。減字偷聲按玉簫。柳外行人回首處，迢迢。若比銀河路更遙。
南鄉子
作者：晏幾道（宋）

小蕊受春風。日日宮花花樹中。恰向柳綿撩亂處，相逢。笑靨旁邊心字濃。歸路草茸茸。家在秦樓更近東。醒去醉來無限事，誰同。說著西池滿面紅。
南鄉子
作者：晏幾道（宋）

花落未須悲。紅蕊明年又滿枝。惟有花間人別後，無期。水闊山長雁字遲。今日最相思。記得攀條話別離。共說春來春去事，多時。一點愁心入翠眉。
南鄉子
作者：晏幾道（宋）

何處別時難。玉指偷將粉淚彈。記得來時樓上燭，初殘。待得清霜滿畫闌。不慣獨眠寒。自解羅衣襯枕檀。百媚也應愁不睡，更闌。惱亂心情半被閒。
南鄉子
作者：晏幾道（宋）

畫鴨懶薰香。繡茵猶展舊鴛鴦。不似同衾愁易曉，空床。細剔銀燈怨漏長。幾夜月波涼。夢魂隨月到蘭房。殘睡覺來人又遠，難忘。便是無情也斷腸。
南鄉子
作者：晏幾道（宋）

眼約也應虛。昨夜歸來鳳枕孤。且據如今情分裡，相於。只恐多時不似初。深意託雙魚。小翦蠻箋細字書。更把此情重問得，何如。共結因緣久遠無。
南鄉子
作者：晏幾道（宋）

新月又如眉。長笛誰教月下吹。樓倚暮雲初見雁，南飛。漫道行人雁後歸。意欲夢佳期。夢裡關山路不知。卻待短書來破恨，應遲。還是涼生玉枕時。
清平樂
作者：晏幾道（宋）

留人不住。醉解蘭舟去。一棹碧濤春水路。過盡曉鶯啼處。渡頭楊柳青青。枝枝葉葉離情。此後錦書休寄，畫樓雲雨無憑。
清平樂
作者：晏幾道（宋）

千花百草。送得春歸了。拾蕊人稀紅漸少。葉底杏青梅小。小瓊閒抱琵琶。雪香微透輕紗。正好一枝嬌豔，當筵獨佔韶華。
清平樂
作者：晏幾道（宋）

煙輕雨小。紫陌香塵少。謝客池塘生綠草。一夜紅梅先老。旋題羅帶新詩。重尋楊柳佳期。強半春寒去後，幾番花信來時。
清平樂
作者：晏幾道（宋）

可憐嬌小。掌上承恩早。把鏡不知人易老。欲佔朱顏長好。畫堂秋月佳期。藏鉤賭酒歸遲。紅燭淚前低語，綠箋花裡新詞。
清平樂
作者：晏幾道（宋）

紅英落盡。未有相逢信。可恨流年凋綠鬢。睡得春酲欲醒。鈿箏曾醉西樓。朱弦玉指梁州。曲罷翠簾高卷，幾回新月如鉤。
清平樂
作者：晏幾道（宋）

春雲綠處。又見歸鴻去。側帽風前花滿路。冶葉倡條情緒。紅樓桂酒新開。曾攜翠袖同來。醉弄影娥池水，短簫吹落殘梅。
清平樂
作者：晏幾道（宋）

波紋碧皺。曲水清明後。折得疏梅香滿袖。暗喜春紅依舊。歸來紫陌東頭。金釵換酒消愁。柳影深深細路，花梢小小層樓。
清平樂
作者：晏幾道（宋）

西池菸草。恨不尋芳早。滿路落花紅不掃。春色漸隨人老。遠山眉黛嬌長。清歌細逐霞觴。正在十洲殘夢，水心宮殿斜陽。
清平樂
作者：晏幾道（宋）

蕙心堪怨。也逐春風轉。丹杏牆東當日見。幽會綠窗題遍。眼中前事分明。可憐如夢難憑。都把舊時薄倖，只消今日無情。
清平樂
作者：晏幾道（宋）

么弦寫意。意密絃聲碎。書得鳳箋無限事。猶恨春心難寄。臥聽疏雨梧桐。雨餘淡月朦朧。一夜夢魂何處，那回楊葉樓中。
清平樂
作者：晏幾道（宋）

笙歌宛轉。臺上吳王宴。宮女如花倚春殿。舞綻縷金衣線。酒闌畫燭低迷。彩鴛驚起雙棲。月底三千繡戶，雲間十二瓊梯。
清平樂
作者：晏幾道（宋）

暫來還去。輕似風頭絮。縱得相逢留不住。何況相逢無處。去時約略黃昏。月華卻到朱門。別後幾番明月，素娥應是消魂。
清平樂
作者：晏幾道（宋）

雙紋彩袖。笑捧金船酒。嬌妙如花輕似柳。勸客千春長壽。豔歌更倚疏弦。有情須醉尊前。恰是可憐時候，玉嬌今夜初圓。
清平樂
作者：晏幾道（宋）

寒催酒醒。曉陌飛霜定。背照畫簾殘燭影。斜月光中人靜。錦衣才子西征。萬重雲水初程。翠黛倚門相送，鸞腸斷處離聲。
清平樂
作者：晏幾道（宋）

蓮開欲遍。一夜秋聲轉。殘綠斷紅香片片。長是西風堪怨。莫愁家住溪邊。採蓮心事年年。誰管水流花謝，月明昨夜蘭船。
清平樂
作者：晏幾道（宋）

沈思暗記。幾許無憑事。菊靨開殘秋少味。閒卻畫闌風意。夢雲歸處難尋。微涼暗入香襟。猶恨那回庭院，依前月淺燈深。
清平樂
作者：晏幾道（宋）

鶯來燕去。宋玉牆東路。草草幽歡能幾度。便有系人心處。碧天秋月無端。別來長照關山。一點懨懨誰會，依前憑暖闌干。
清平樂
作者：晏幾道（宋）

心期休問。只有尊前分。勾引行人添別恨。因是語低香近。勸人滿酌金鍾。清歌唱徹還重。莫道後期無定，夢魂猶有相逢。
木蘭花・玉樓春
作者：晏幾道（宋）

鞦韆院落重簾暮。彩筆閒來題繡戶。牆頭丹杏雨餘花，門外綠楊風后絮。朝雲信斷知何處。應作襄王春夢去。紫騮認得舊遊蹤，嘶過畫橋東畔路。
木蘭花・玉樓春
作者：晏幾道（宋）

小顰若解愁春暮。一笑留春春也住。晚紅初減謝池花，新翠已遮瓊苑路。湔裙曲水曾相遇。挽斷羅巾容易去。啼珠彈盡又成行，畢竟心情無會處。
木蘭花・玉樓春
作者：晏幾道（宋）

小蓮未解論心素。狂似鈿箏弦底柱。臉邊霞散酒初醒，眉上月殘人慾去。舊時家近章臺住。盡日東風吹柳絮。生憎繁杏綠陰時，正礙粉牆偷眼覷。
木蘭花・玉樓春
作者：晏幾道（宋）

風簾向曉寒成陣。來報東風訊息近。試從梅蒂紫邊尋，更繞柳枝柔處問。來遲不是春無信。開晚卻疑花有恨。又應添得幾分愁，二十五絃彈未盡。
木蘭花・玉樓春
作者：晏幾道（宋）

念奴初唱離亭宴。會作離聲勾別怨。當時垂淚憶西樓，溼盡羅衣歌未遍。難逢最是身強健。無定莫如人聚散。已拼歸袖醉相扶，更惱香檀珍重勸。
木蘭花・玉樓春
作者：晏幾道（宋）

玉真能唱朱簾靜。憶在雙蓮池上聽。百分蕉葉醉如泥，卻向斷腸聲裡醒。夜涼水月鋪明鏡。更看嬌花閒弄影。曲終人意似流波，休問心期何處定。
木蘭花・玉樓春
作者：晏幾道（宋）

阿茸十五腰肢好。天與懷春風味早。畫眉勻臉不知愁，殢酒薰香偏稱小。東城楊柳西城草。月會花期如意少。思量心事薄輕雲，綠鏡臺前還自笑。
木蘭花・玉樓春
作者：晏幾道（宋）

初心已恨花期晚。別後相思長在眼。蘭衾猶有舊時香，每到夢迴珠淚滿。多應不信人腸斷。幾夜夜寒誰共暖。欲將恩愛結來生，只恐來生緣又短。
減字木蘭花
作者：晏幾道（宋）

長亭晚送。都似綠窗前日夢。小字還家。恰應紅燈昨夜花。良時易過。半鏡流年春欲破。往事難忘。一枕高樓到夕陽。
減字木蘭花
作者：晏幾道（宋）

留春不住。恰似年光無味處。滿眼飛英。彈指東風太淺情。箏弦未穩。學得新聲難破恨。轉枕花前。且佔香紅一夜眠。
減字木蘭花
作者：晏幾道（宋）

長楊輦路。綠滿當年攜手處。試逐春風。重到宮花花樹中。芳菲繞遍。今日不如前日健。酒罷淒涼。新恨猶添舊恨長。
泛清波摘遍
作者：晏幾道（宋）

催花雨小，著柳風柔，都似去年時候好。露紅煙綠，盡有狂情鬥春早。長安道。鞦韆影裡，絲管聲中，誰放豔陽輕過了。倦客登臨，暗惜光陰恨多少。楚天渺。歸思正如亂雲，短夢未成芳草。空把吳霜鬢華，自悲清曉。帝城杳。雙鳳舊約漸虛，孤鴻後期難到。且趁朝花夜月，翠尊頻倒。
洞仙歌
作者：晏幾道（宋）

春殘雨過，綠暗東池道。玉豔藏羞媚赬笑。記當時、已恨飛鏡歡疏，那至此，仍苦題花信少。連環情未己，物是人非，月下疏梅似伊好。澹秀色，黯寒香，粲若春容，何心顧、閒花凡草。但莫使、情隨歲華遷，便杳隔秦源，也須能到。
菩薩蠻
作者：晏幾道（宋）

來時楊柳東橋路。曲中暗有相期處。明月好因緣。欲圓還未圓。欲尋芳草去。畫扇遮微雨。飛絮莫無情。閒花應笑人。
菩薩蠻
作者：晏幾道（宋）

個人輕似低飛燕。春來綺陌時相見。堪恨兩橫波。惱人情緒多。長留青鬢住。莫放紅顏去。佔取豔陽天。且教伊少年。
菩薩蠻
作者：晏幾道（宋）

鸞啼似作留春語。花飛鬥學回風舞。紅日又平西。畫簾遮燕泥。煙光還自老。綠鏡人空好。香在去年衣。魚箋音信稀。
菩薩蠻
作者：晏幾道（宋）

春風未放花心吐。尊前不擬分明語。酒色上來遲。綠須紅杏枝。今朝眉黛淺。暗恨歸時遠。前夜月當樓。相逢南陌頭。
菩薩蠻
作者：晏幾道（宋）

嬌香淡染胭脂雪。愁春細畫彎彎月。花月鏡邊情。淺妝勻未成。佳期應有在。試倚鞦韆待。滿地落英紅。萬條楊柳風。
菩薩蠻
作者：晏幾道（宋）

香蓮燭下勻丹雪。妝成笑弄金階月。嬌面勝芙蓉。臉邊天與紅。玳筵雙揭鼓。喚上華茵舞。春淺未禁寒。暗嫌羅袖寬。
菩薩蠻
作者：晏幾道（宋）

哀箏一弄湘江曲。聲聲寫盡湘波綠。纖指十三絃。細將幽恨傳。當筵秋水慢。玉柱斜飛雁。彈到斷腸時。春山眉黛低。
菩薩蠻
作者：晏幾道（宋）

江南未雪梅花白。憶梅人是江南客。猶記舊相逢。淡煙微月中。玉容長有信。一笑歸來近。懷遠上樓時。晚雲和雁低。
菩薩蠻
作者：晏幾道（宋）

相逢欲話相思苦。淺情肯信相思否。還恐漫相思。淺情人不知。憶曾攜手處。月滿窗前路。長到月來時。不眠猶待伊。
玉樓春
作者：晏幾道（宋）

雕鞍好為鶯花住。佔取東城南陌路。儘教春思亂如雲，莫管世情輕似絮。古來多被虛名誤。寧負虛名身莫負。勸君頻入醉鄉來，此是無愁無恨處。
玉樓春
作者：晏幾道（宋）

一尊相遇春風裡。詩好似君人有幾。吳姬十五語如弦，能唱當時樓下水。良辰易去如彈指。金盞十分須盡意。明朝三丈日高時，共拼醉頭扶不起。
玉樓春
作者：晏幾道（宋）

瓊酥酒面風吹醒。一縷斜紅臨晚鏡。小顰微笑盡妖嬈，淺注輕勻長淡淨。手挪梅蕊尋香徑。正是佳期期未定。春來還為個般愁，瘦損宮腰羅帶剩。
玉樓春
作者：晏幾道（宋）

清歌學得秦娥似。金屋瑤臺知姓字。可憐春恨一生心，長帶粉痕雙袖淚。從來懶話低眉事。今日新聲誰會意。坐中應有賞音人，試問迴腸曾斷未。
玉樓春
作者：晏幾道（宋）

旗亭西畔朝雲住。瀋水香菸長滿路。柳陰分到畫眉邊，花片飛來垂手處。妝成盡任秋娘妒。嫋嫋盈盈當繡戶。臨風一曲醉朦騰，陌上行人凝恨去。
玉樓春
作者：晏幾道（宋）

離鸞照罷塵生鏡。幾點吳霜侵綠鬢。琵琶弦上語無憑，豆蔻梢頭春有信。相思拼損朱顏盡。天若多情終欲問。雪窗休記夜來寒，桂酒已消人去恨。
玉樓春
作者：晏幾道（宋）

東風又作無情計。豔粉嬌紅吹滿地。碧樓簾影不遮愁，還似去年今日意。誰知錯管春殘事。到處登臨曾費淚。此時金盞直須深，看盡落花能幾醉。
玉樓春
作者：晏幾道（宋）

斑騅路與陽臺近。前度無題初借問。暖風鞭袖盡閒垂，微月簾櫳曾暗認。梅花未足憑芳信。弦語豈堪傳素恨。翠眉饒似遠山長，寄與此愁顰不盡。
玉樓春
作者：晏幾道（宋）

紅綃學舞腰肢軟。旋織舞衣宮樣染。織成雲外雁行斜，染作江南春水淺。露桃宮裡隨歌管。一曲霓裳紅日晚。歸來雙袖酒成痕，小字香箋無意展。
玉樓春
作者：晏幾道（宋）

當年通道情無價。桃葉尊前論別夜。臉紅心緒學梅妝，眉翠工夫如月畫。來時醉倒旗亭下。知是阿誰扶上馬。憶曾挑盡五更燈，不記臨分多少話。
玉樓春
作者：晏幾道（宋）

採蓮時候慵歌舞。永日閒從花裡度。暗隨蘋末曉風來，直待柳梢斜月去。停橈共說江頭路。臨水樓臺蘇小住。細思巫峽夢迴時，不減秦源腸斷處。
玉樓春
作者：晏幾道（宋）

芳年正是香英嫩。天與嬌波長入鬢。蕊珠宮裡舊承恩，夜拂銀屏朝把鏡。雲情去住終難信。花意有無休更問。醉中同盡一杯歡，歸後各成孤枕恨。
玉樓春
作者：晏幾道（宋）

輕風拂柳冰初綻。細雨消塵雲未散。紅窗青鏡待妝梅，綠陌高樓催送雁。華羅歌扇金蕉盞。記得尋芳心緒慣。鳳城寒盡又飛花，歲歲春光常有限。
阮郎歸
作者：晏幾道（宋）

粉痕閒印玉尖纖。啼紅傍晚奩。舊寒新暖尚相兼。梅疏待雪添。春冉冉，恨懨懨。章臺對捲簾。個人鞭影弄涼蟾。樓前側帽簷。
阮郎歸
作者：晏幾道（宋）

來時紅日弄窗紗。春紅入睡霞。去時庭樹欲棲鴉。香屏掩月斜。收翠羽，整妝華。青驪信又差。玉笙猶戀碧桃花。今宵未憶家。
阮郎歸
作者：晏幾道（宋）

舊香殘粉似當初。人情恨不如。一春猶有數行書。秋來書更疏。衾鳳冷，枕鴛孤。愁腸待酒舒。夢魂縱有也成虛。那堪和夢無。
阮郎歸
作者：晏幾道（宋）

天邊金掌露成霜。雲隨雁字長。綠杯紅袖稱重陽。人情似故鄉。蘭佩紫，菊簪黃。殷勤理舊狂。欲將沈醉換悲涼。清歌莫斷腸。
阮郎歸
作者：晏幾道（宋）

晚妝長趁景陽鍾。雙蛾著意濃。舞腰浮動綠雲濃。櫻桃半點紅。憐美景，惜芳容。沈思暗記中。春寒簾幕幾重重。楊花盡日風。
歸田樂
作者：晏幾道（宋）

試把花期數。便早有、感春情緒。看即梅花吐。願花更不謝，春且長住。只恐花飛又春去。花開還不語。問此意、年年春還會否。絳唇青鬢，漸少花前語。對花又記得、舊曾遊處。門外垂楊未飄絮。
浣溪沙
作者：晏幾道（宋）

二月春花厭落梅。仙源歸路碧桃催。渭城絲雨勸離杯。歡意似雲真薄倖，客鞭搖柳正多才。鳳樓人待錦書來。
浣溪沙
作者：晏幾道（宋）

臥鴨池頭小苑開。暄風吹盡北枝梅。柳長莎軟路縈迴。靜避綠陰鶯有意，漫隨遊騎絮多才。去年今日憶同來。
浣溪沙
作者：晏幾道（宋）

二月和風到碧城。萬條千縷綠相迎。舞煙眠雨過清明。妝鏡巧眉偷葉樣，歌樓妍曲借枝名。晚秋霜霰莫無情。
浣溪沙
作者：晏幾道（宋）

白紵春衫楊柳鞭。碧蹄驕馬杏花韉。落英飛絮冶遊天。南陌暖風吹舞榭，東城涼月照歌筵。賞心多是酒中仙。
浣溪沙
作者：晏幾道（宋）

床上銀屏幾點山。鴨爐香過瑣窗寒。小云雙枕恨春閒。惜別漫成良夜醉，解愁時有翠箋還。那回分袂月初殘。
浣溪沙
作者：晏幾道（宋）

綠柳藏烏靜掩關。鴨爐香細瑣窗閒。那回分袂月初殘。惜別漫成良夜醉，解愁時有翠箋還。欲尋雙葉寄情難。
浣溪沙
作者：晏幾道（宋）

家近旗亭酒易酤。花時長得醉工夫。伴人歌笑懶妝梳。戶外綠楊春繫馬，床前紅燭夜呼盧。相逢還解有情無。
浣溪沙
作者：晏幾道（宋）

日日雙眉鬥畫長。行雲飛絮共輕狂。不將心嫁冶遊郎。濺酒滴殘歌扇字，弄花燻得舞衣香。一春彈淚說淒涼。
浣溪沙
作者：晏幾道（宋）

飛鵲臺前暈翠蛾。千金新換絳仙螺。最難加意為顰多。幾處睡痕留醉袖，一春愁思近橫波。遠山低盡不成歌。
浣溪沙
作者：晏幾道（宋）

午醉西橋夕未醒。雨花悽斷不堪聽。歸時應減鬢邊青。衣化客塵今古道，柳含春意短長亭。鳳樓爭見路旁情。
浣溪沙
作者：晏幾道（宋）

一樣宮妝簇彩舟。碧羅團扇自障羞。水仙人在鏡中游。腰自細來多型度，臉因紅處轉風流。年年相遇綠江頭。
浣溪沙
作者：晏幾道（宋）

已拆鞦韆不奈閒。卻隨胡蝶到花間。旋尋雙葉插雲鬟。幾摺湘裙煙縷細，一鉤羅襪素蟾彎。綠窗紅豆憶前歡。
浣溪沙
作者：晏幾道（宋）

閒弄箏弦懶系裙。鉛華消盡見天真。眼波低處事還新。悵恨不逢如意酒，尋思難值有情人。可憐虛度瑣窗春。
浣溪沙
作者：晏幾道（宋）

團扇初隨碧簟收。畫簷歸燕尚遲留。靨朱眉翠喜清秋。風意未應迷狹路，燈痕猶自記高樓。露花菸葉與人愁。
浣溪沙
作者：晏幾道（宋）

翠閣朱闌倚處危。夜涼閒捻彩簫吹。曲中雙鳳已分飛。綠酒細傾消別恨，紅箋小寫問歸期。月華風意似當時。
浣溪沙
作者：晏幾道（宋）

唱得紅梅字字香。柳枝桃葉盡深藏。遏雲聲裡送雕觴。才聽便拼衣袖溼，欲歌先倚黛眉長。曲終敲損燕釵梁。
浣溪沙
作者：晏幾道（宋）

小杏春聲學浪仙。疏梅清唱替哀弦。似花如雪繞瓊筵。腮粉月痕妝罷後，臉紅蓮豔酒醒前。今年水調得人憐。
浣溪沙
作者：晏幾道（宋）

銅虎分符領外臺。五雲深處彩旌來。春隨紅旆過長淮。千里褲襦添舊暖，萬家桃李間新栽。使星迴首是三臺。
浣溪沙
作者：晏幾道（宋）

浦口蓮香夜不收。水邊風裡欲生秋。棹歌聲細不驚鷗。涼月送歸思往事，落英飄去起新愁。可堪題葉寄東樓。
浣溪沙
作者：晏幾道（宋）

莫問逢春能幾回。能歌能笑是多才。露花猶有好枝開。綠鬢舊人皆老大，紅梁新燕又歸來。盡須珍重掌中杯。
浣溪沙
作者：晏幾道（宋）

樓上燈深欲閉門。夢雲歸去不留痕。幾年芳草憶王孫。向日闌干依舊綠，試將前事倚黃昏。記曾來處易消魂。
六麼令
作者：晏幾道（宋）

綠陰春盡，飛絮繞香閣。晚來翠眉宮樣，巧把遠山學。一寸狂心未說，已向橫波覺。畫簾遮幣。新翻曲妙，暗許閒人帶偷掏。前度書多隱語，意淺愁難答。昨夜詩有回紋，韻險還慵押。都待笙歌散了，記取留時霎。不消紅蠟。閒雲歸後，月在庭花舊闌角。
六麼令
作者：晏幾道（宋）

雪殘風信，悠揚春訊息。天涯倚樓新恨，楊柳幾絲碧。還是南雲雁少，錦字無端的。寶釵瑤席。彩絃聲裡，拼作尊前未歸客。遙想疏梅此際，月底香英白。別後誰繞前溪，手揀繁枝摘。莫道傷高恨遠，付與臨風笛。盡堪愁寂。花時往事，更有多情個人憶。
六麼令
作者：晏幾道（宋）

日高春睡，喚起懶裝束。年年落花時候，慣得嬌眠足。學唱宮梅便好，更暖銀笙逐。黛蛾低綠。堪教人恨，卻似江南舊時曲。常記東樓夜雪，翠幕遮紅燭。還是芳酒杯中，一醉光陰促。曾笑陽臺夢短，無計憐香玉。此歡難續。乞求歌罷，借取歸雲畫堂宿。
更漏子
作者：晏幾道（宋）

檻花稀，池草遍。冷落吹笙庭院。人去日，燕西飛。燕歸人未歸。數書期，尋夢意。彈指一年春事。新悵望，舊悲涼。不堪紅日長。
更漏子
作者：晏幾道（宋）

柳間眠，花裡醉。不惜繡裙鋪地。釵燕重，鬢蟬輕。一雙梅子青。粉箋書，羅袖淚。還有可憐新意。遮悶綠，掩羞紅。晚來團扇風。
更漏子
作者：晏幾道（宋）

柳絲長，桃葉小。深院斷無人到。紅日淡，綠煙晴。流鶯三兩聲。雪香濃，檀暈少。枕上臥枝花好。春思重，曉妝遲。尋思殘夢時。
更漏子
作者：晏幾道（宋）

露華高，風信遠。宿醉畫簾低卷。梳洗倦，冶遊慵。綠窗春睡濃。彩條輕，金縷重。昨日小橋相送。芳草恨，落花愁。去年同倚樓。
更漏子
作者：晏幾道（宋）

出牆花，當路柳。借問芳心誰有。紅解笑，綠能顰。千般惱亂春。北來人，南去客。朝暮等閒攀折。憐晚秀，惜殘陽。情知枉斷腸。
更漏子
作者：晏幾道（宋）

欲論心，先掩淚。零落去年風味。閒臥處，不言時。愁多隻自知。到情深，俱是怨。惟有夢中相見。猶似舊，奈人禁。偎人說寸心。
河滿子
作者：晏幾道（宋）

對鏡偷勻玉箸，揹人學寫銀鉤。系誰紅豆羅帶角，心情正著春遊。那日楊花陌上，多時杏子牆頭。眼底關山無奈，夢中雲雨空休。問看幾許憐才意，兩蛾藏盡離愁。難拼此迴腸斷，終須鎖定紅樓。
河滿子
作者：晏幾道（宋）

綠綺琴中心事，齊紈扇上時光。五陵年少渾薄倖，輕如曲水飄香。夜夜魂消夢峽，年年淚盡啼湘。歸雁行邊遠字，驚鸞舞處離腸。蕙樓多少鉛華在，從來錯倚紅妝。可羨鄰姬十五，金釵早嫁王昌。
于飛樂
作者：晏幾道（宋）

曉日當簾，睡痕猶佔香腮。輕盈笑倚鸞臺。暈殘紅，勻宿翠，滿鏡花開。嬌蟬鬢畔，插一枝、淡蕊疏梅。每到春深，多愁饒恨，妝成懶下香階。意中人，從別後，縈繫情懷。良辰好景，相思字、喚不歸來。
愁倚闌令・春光好
作者：晏幾道（宋）

憑江閣，看煙鴻。恨春濃。還有當年聞笛淚，灑東風。時候草綠花紅。斜陽外、遠水溶溶。渾似阿蓮雙枕畔，畫屏中。
愁倚闌令・春光好
作者：晏幾道（宋）

花陰月，柳梢鶯。近清明。長恨去年今夜雨，灑離亭。枕上懷遠詩成。紅箋紙、小砑吳綾。寄與徵人教念遠，莫無情。
愁倚闌令・春光好
作者：晏幾道（宋）

春羅薄，酒醒寒。夢初殘。敧枕片時雲雨事，已關山。樓上斜日闌干。樓前路、曾試雕鞍。拼卻一襟懷遠淚，倚闌看。
御街行
作者：晏幾道（宋）

年光正似花梢露。彈指春還暮。翠眉仙子望歸來，倚遍玉城珠樹。豈知別後，好風良月，往事無尋處。狂情錯向紅塵住。忘了瑤臺路。碧桃花蕊已應開，欲伴彩雲飛去。回思十載，朱顏青鬢，枉被浮名誤。
御街行
作者：晏幾道（宋）

街南綠樹春饒絮。雪滿遊春路。樹頭花豔雜嬌雲，樹底人家朱戶。北樓閒上，疏簾高卷，直見街南樹。闌干倚盡猶慵去。幾度黃昏雨。晚春盤馬踏青苔，曾傍綠陰深駐。落花猶在，香屏空掩，人面知何處。
浪淘沙
作者：晏幾道（宋）

高閣對橫塘。新燕年光。柳花殘夢隔瀟湘。綠浦歸帆看不見，還是斜陽。一笑解愁腸。人會娥妝。藕絲衫袖鬱金香。曳雪牽雲留客醉，且伴春狂。
浪淘沙
作者：晏幾道（宋）

小綠間長紅。露蕊煙叢。花開花落昔年同。惟恨花前攜手處，往事成空。山遠水重重。一笑難逢。已拼長在別離中。霜鬢知他從此去，幾度春風。
浪淘沙
作者：晏幾道（宋）

麗曲醉思仙。十二哀弦。穠蛾疊柳臉紅蓮。多少雨條菸葉恨，紅淚離筵。行子惜流年。鵜鴂枝邊。吳堤春水艤蘭船。南去北來今漸老，難負尊前。
浪淘沙
作者：晏幾道（宋）

翠幕綺筵張。淑景難忘。陽關聲巧繞雕樑。美酒十分誰與共，玉指持觴。曉枕夢高唐。略話衷腸。小山池院竹風涼。明夜月圓簾四卷，今夜思量。
醜奴兒・採桑子
作者：晏幾道（宋）

昭華鳳管知名久。長閉簾櫳。日日春慵。閒倚庭花暈臉紅。應說金谷無人後，此會相逢。三弄臨風。送得當筵玉盞空。
醜奴兒・採桑子
作者：晏幾道（宋）

日高庭院楊花轉，閒淡春風。鶯語惺忪。似笑金屏昨夜空。嬌慵未洗勻妝手，閒印斜紅。新恨重重。都與年時舊意同。
訴衷情
作者：晏幾道（宋）

種花人自蕊宮來。牽衣問小梅。今年芳意何似，應向舊枝開。憑寄語，謝瑤臺。客無才。粉香傳信，玉盞開筵，莫待春回。
訴衷情
作者：晏幾道（宋）

淨揩妝臉淺勻眉。衫子素梅兒。苦無心緒梳洗，閒淡也相宜。雲態度，柳腰肢。入相思。夜來月底，今日尊前，未當佳期。
訴衷情
作者：晏幾道（宋）

渚蓮霜曉墜殘紅。依約舊秋同。玉人團扇恩淺，一意恨西風。雲去住，月朦朧。夜寒濃。此時還是，淚墨書成，未有歸鴻。
訴衷情
作者：晏幾道（宋）

憑觴靜憶去年秋，桐落故溪頭。詩成自寫紅葉，和恨寄東流。人脈脈，水悠悠。幾多愁。雁書不到，蝶夢無憑，漫倚高樓。
訴衷情
作者：晏幾道（宋）

小梅風韻最妖嬈。開處雪初消。南枝欲附春信，長恨隴人遙。閒記憶，舊江皋。路迢迢。暗香浮動，疏影橫斜，幾處溪橋。
訴衷情
作者：晏幾道（宋）

長因蕙草記羅裙。綠腰瀋水燻。闌干曲處人靜，曾共倚黃昏。風有韻，月無痕。暗消魂。擬將幽恨，試寫殘花，寄與朝雲。
訴衷情
作者：晏幾道（宋）

御紗新制石榴裙。沈香慢火燻。越羅雙帶宮樣，飛鷺碧波紋。隨錦字，疊香痕。寄文君。系來花下，解向尊前，誰伴朝雲。
訴衷情
作者：晏幾道（宋）

都人離恨滿歌筵。清唱倚危弦。星屏別後千里，更見是何年。驄騎穩，繡衣鮮。欲朝天。北人歡笑，南國悲涼，迎送金鞭。
破陣子
作者：晏幾道（宋）

柳下笙歌庭院，花間姊妹鞦韆。記得春樓當日事，寫向紅窗夜月前。憑誰寄小蓮。絳蠟等閒陪淚，吳蠶到了纏綿。綠鬢能供多少恨，未肯無情比斷絃。今年老去年。
好女兒
作者：晏幾道（宋）

綠遍西池。梅子青時。盡無端、盡日東風惡，更霏微細雨，惱人離恨，滿路春泥。應是行雲歸路，有閒淚、灑相思。想旗亭、望斷黃昏月，又依前誤了，紅箋香信，翠袖歡期。
好女兒
作者：晏幾道（宋）

酌酒殷勤。盡更留春。忍無情、便賦餘花落，待花前細把、一春心事，問個人人。莫似花開還謝，願芳意、且長新。倚嬌紅、待得歡期定，向水沈煙底，金蓮影下，睡過佳辰。
點絳唇
作者：晏幾道（宋）

花信來時，恨無人似花依舊。又成春瘦。折斷門前柳。天與多情，不與長相守。分飛後。淚痕和酒。佔了雙羅袖。
點絳唇
作者：晏幾道（宋）

明日徵鞭，又將南陌垂楊折。自憐輕別。拼得音塵絕。杏子枝邊，倚處闌干月。依前缺。去年時節。舊事無人說。
點絳唇
作者：晏幾道（宋）

碧水東流，漫題涼葉津頭寄。謝娘春意。臨水顰雙翠。日日驪歌，空費行人淚。成何計。未如濃醉。閒掩紅樓睡。
點絳唇
作者：晏幾道（宋）

妝席相逢，旋勻紅淚歌金縷。意中曾許。欲共吹花去。長愛荷香，柳色殷橋路。留人住。淡煙微雨。好個雙棲處。
點絳唇
作者：晏幾道（宋）

湖上西風，露花啼處秋香老。謝家春草。唱得清商好。笑倚蘭舟，轉盡新聲了。煙波渺。暮雲稀少。一點涼蟾小。
兩同心
作者：晏幾道（宋）

楚鄉春晚，似入仙源。拾翠處、閒隨流水，踏青路、暗惹香塵。心心在，柳外青帘，花下朱門。對景且醉芳尊。莫話消魂。好意思、曾同明月，惡滋味、最是黃昏。相思處，一紙紅箋，無限啼痕。
少年遊
作者：晏幾道（宋）

綠勾闌畔，黃昏淡月，攜手對殘紅。紗窗影裡，朦騰春睡，繁杏小屏風。須愁別後，天高海闊，何處更相逢。幸有花前，一杯芳酒，歡計莫匆匆。
少年遊
作者：晏幾道（宋）

西溪丹杏，波前媚臉，珠露與深勻。南樓翠柳，煙中愁黛，絲雨惱嬌顰。當年此處，聞歌殢酒，曾對可憐人。今夜相思，水長山遠，閒臥送殘春。
少年遊
作者：晏幾道（宋）

離多最是，東西流水，終解兩相逢。淺情終似，行雲無定，猶到夢魂中。可憐人意，薄於雲水，佳會更難重。細想從來，斷腸多處，不與者番同。
少年遊
作者：晏幾道（宋）

西樓別後，風高露冷，無奈月分明。飛鴻影裡，搗衣砧外，總是玉關情。王孫此際，山重水遠，何處賦西征。金閨魂夢枉丁寧。尋盡短長亭。
少年遊
作者：晏幾道（宋）

雕樑燕去，裁詩寄遠，庭院舊風流。黃花醉了，碧梧題罷，閒臥對高秋。繁雲破後，分明素月，涼影掛金鉤。有人凝澹倚西樓。新樣兩眉愁。
虞美人
作者：晏幾道（宋）

閒敲玉鐙隋堤路。一笑開朱戶。素雲凝澹月嬋娟。門外鴨頭春水、木蘭船。吹花拾蕊嬉遊慣。天與相逢晚。一聲長笛倚樓時。應恨不題紅葉、寄相思。
虞美人
作者：晏幾道（宋）

飛花自有牽情處。不向枝邊墜。隨風飄蕩已堪愁。更伴東流流水、過秦樓。樓中翠黛含春怨。閒倚闌干見。遠彈雙淚惜香紅。暗恨玉顏光景、與花同。
虞美人
作者：晏幾道（宋）

曲闌干外天如水。昨夜還曾倚。初將明月比佳期。長向月圓時候、望人歸。羅衣著破前香在。舊意誰教改。一春離恨懶調絃。猶有兩行閒淚、寶箏前。
虞美人
作者：晏幾道（宋）

疏梅月下歌金縷。憶共文君語。更誰情淺似春風。一夜滿枝新綠、替殘紅。蘋香已有蓮開信。兩槳佳期近。採蓮時節定來無。醉後滿身花影、倩人扶。
虞美人
作者：晏幾道（宋）

玉簫吹遍煙花路。小謝經年去。更教誰畫遠山眉。又是陌頭風細、惱人時。時光不解年年好。葉上秋聲早。可憐蝴蝶易分飛。只有杏梁雙燕、每來歸。
虞美人
作者：晏幾道（宋）

秋風不似春風好。一夜金英老。更誰來憑曲闌干。惟有雁邊斜月、照關山。雙星舊約年年在。笑盡人情改。有期無定是無期。說與小云新恨、也低眉。
虞美人
作者：晏幾道（宋）

小梅枝上東君信。雪後花期近。南枝開盡北枝開。長被隴頭遊子、寄春來。年年衣袖年年淚。總為今朝意。問誰同是憶花人。賺得小鴻眉黛、也低顰。
虞美人
作者：晏幾道（宋）

溼紅箋紙回紋字。多少柔腸事。去年雙燕欲歸時。還是碧雲千里、錦書遲。南樓風月長依舊。別恨無端有。倩誰橫笛倚危闌。今夜落梅聲裡、怨關山。
虞美人
作者：晏幾道（宋）

一弦彈盡仙韶樂。曾破千金學。玉樓銀燭夜深深。愁見曲中雙淚、落香襟。從來不奈離聲怨。幾度朱弦斷。未知誰解賞新音。長是好風明月、暗知心。
採桑子
作者：晏幾道（宋）

鞦韆散後朦朧月，滿院人閒。幾處雕闌。一夜風吹杏粉殘。昭陽殿裡春衣就，金縷初乾。莫信朝寒。明日花前試舞看。
採桑子
作者：晏幾道（宋）

花前獨佔春風早，長愛江梅。秀豔清杯。芳意先愁鳳管催。尋香已落閒人後，此恨難裁。更晚須來。卻恐初開勝未開。
採桑子
作者：晏幾道（宋）

蘆鞭墜遍楊花陌，晚見珍珍。疑是朝雲。來作高唐夢裡人。應憐醉落樓中帽，長帶歌塵。試拂香茵。留解金鞍睡過春。
採桑子
作者：晏幾道（宋）

日高庭院楊花轉，閒淡春風。昨夜匆匆。顰入遙山翠黛中。金盆水冷菱花淨，滿面殘紅。欲洗猶慵。弦上啼烏此夜同。
採桑子
作者：晏幾道（宋）

徵人去日殷勤囑，莫負心期。寒雁來時。第一傳書慰別離。輕春織就機中素，淚墨題詩。欲寄相思。日日高樓看雁飛。
採桑子
作者：晏幾道（宋）

花時惱得瓊枝瘦，半被殘香。睡損梅妝。紅淚今春第一行。風流笑伴相逢處，白馬遊韁。共折垂楊。手拈芳條說夜長。
採桑子
作者：晏幾道（宋）

春風不負年年信，長趁花期。小錦堂西。紅杏初開第一枝。碧簫度曲留人醉，昨夜歸遲。短恨憑誰。鶯語殷勤月落時。
採桑子
作者：晏幾道（宋）

秋來更覺消魂苦，小字還稀。坐想行思。怎得相看似舊時。南樓把手憑肩處，風月應知。別後除非。夢裡時時得見伊。
採桑子
作者：晏幾道（宋）

誰將一點淒涼意，送入低眉。畫箔閒垂。多是今宵得睡遲。夜痕記盡窗間月，曾誤心期。準擬相思。還是窗間記月時。
採桑子
作者：晏幾道（宋）

宜春苑外樓堪倚，雪意方濃。雁影冥濛。正共銀屏小景同。可無人解相思處，昨夜東風。梅蕊應紅。知在誰家錦字中。
採桑子
作者：晏幾道（宋）

白蓮池上當時月，今夜重圓。曲水蘭船。憶伴飛瓊看月眠。黃花綠酒分攜後，淚溼吟箋。舊事年年。時節南湖又採蓮。
採桑子
作者：晏幾道（宋）

高吟爛醉淮西月，詩酒相留。明日歸舟。碧藕花中醉過秋。文姬贈別雙團扇，自寫銀鉤。散盡離愁。攜得清風出畫樓。
採桑子
作者：晏幾道（宋）

前歡幾處笙歌地，長負登臨。月幌風襟。猶憶西樓著意深。鶯花見盡當時事，應笑如今。一寸愁心。日日寒蟬夜夜砧。
採桑子
作者：晏幾道（宋）

無端惱破桃源夢，明日青樓。玉膩花柔。不學行雲易去留。應嫌衫袖前香冷，重傍金虯。歌扇風流。遮盡歸時翠黛愁。
採桑子
作者：晏幾道（宋）

年年此夕東城見，歡意匆匆。明日還重。卻在樓臺縹緲中。垂螺拂黛清歌女，曾唱相逢。秋月春風。醉枕香衾一歲同。
採桑子
作者：晏幾道（宋）

雙螺未學同心綰，已佔歌名。月白風清。長倚昭華笛裡聲。知音敲盡朱顏改，寂寞時情。一曲離亭。惜與青樓忍淚聽。
採桑子
作者：晏幾道（宋）

西樓月下當時見，淚粉偷勻。歌罷還顰。恨隔爐煙看未真。別來樓外垂楊縷，幾換青春。倦客紅塵。長記樓中粉淚人。
採桑子
作者：晏幾道（宋）

非花非霧前時見，滿眼嬌春。淺笑微顰。恨隔垂簾看未真。殷勤借問家何處，不在紅塵。若是朝雲。宜作今宵夢裡人。
採桑子
作者：晏幾道（宋）

當時月下分飛處，依舊淒涼。也會思量。不道孤眠夜更長。淚痕搵遍鴛鴦枕，重繞回廊。月上東窗。長到如今欲斷腸。
採桑子
作者：晏幾道（宋）

湘妃浦口蓮開盡，昨夜紅稀。懶過前溪。閒艤扁舟看雁飛。去年謝女池邊醉，晚雨霏微。記得歸時。旋折新荷蓋舞衣。
採桑子
作者：晏幾道（宋）

別來長記西樓事，結遍蘭襟。遺恨重尋。絃斷相如綠綺琴。何時一枕逍遙夜，細話初心。若問如今。也似當時著意深。
採桑子
作者：晏幾道（宋）

紅窗碧玉新名舊，猶綰雙螺。一寸秋波。千斛明珠覺未多。小來竹馬同遊客，慣聽清歌。今日蹉跎。惱亂工夫暈翠蛾。
採桑子
作者：晏幾道（宋）

昭華鳳管知名久，長閉簾櫳。聞道春慵。方倚庭花暈臉紅。可憐金谷無人後，此會相逢。三弄臨風。送得當筵玉盞空。
採桑子
作者：晏幾道（宋）

金風玉露初涼夜，秋草窗前。淺醉閒眠。一枕江風夢不圓。長情短恨難憑寄，枉費紅箋。試拂麼弦。卻恐琴心可暗傳。
採桑子
作者：晏幾道（宋）

心期昨夜尋思遍，猶負殷勤。齊鬥堆金。難買丹誠一寸真。須知枕上尊前意，佔得長春。寄語東鄰。似此相看有幾人。
踏莎行
作者：晏幾道（宋）

柳上煙歸，池南雪盡。東風漸有繁華信。花開花謝蝶應知，春來春去鶯能問。夢意猶疑，心期欲近。雲箋字字縈方寸。宿妝曾比杏腮紅，憶人細把香英認。
踏莎行
作者：晏幾道（宋）

宿雨收塵，朝霞破暝。風光暗許花期定。玉人呵手試妝時，粉香簾幕陰陰靜。斜雁朱弦，孤鸞綠鏡。傷春誤了尋芳興。去年今日杏牆西，啼鶯喚得閒愁醒。
踏莎行
作者：晏幾道（宋）

綠徑穿花，紅樓壓水。尋芳誤到蓬萊地。玉顏人是蕊珠仙，相逢展盡雙蛾翠。夢草閒眠，流觴淺醉。一春總見瀛洲事。別來雙燕又西飛，無端不寄相思字。
踏莎行
作者：晏幾道（宋）

雪盡寒輕，月斜煙重。清歡猶記前時共。迎風朱戶背燈開，拂簷花影侵簾動。繡枕雙鴛，香苞翠鳳。從來往事都如夢。傷心最是醉歸時，眼前少個人人送。
滿庭芳
作者：晏幾道（宋）

南苑吹花，西樓題葉，故園歡事重重。憑闌秋思，閒記舊相逢。幾處歌雲夢雨，可憐便、流水西東。別來久，淺情未有，錦字系徵鴻。年光還少味，開殘檻菊，落盡溪桐。漫留得，尊前淡月西風。此恨誰堪共說，清愁付、綠酒杯中。佳期在，歸時待把，香袖看啼紅。
留春令
作者：晏幾道（宋）

畫屏天畔，夢迴依約，十洲雲水。手拈紅箋寄人書，寫無限、傷春事。別浦高樓曾漫倚。對江南千里。樓下分流水聲中，有當日、憑高淚。
留春令
作者：晏幾道（宋）

採蓮舟上，夜來陡覺，十分秋意。懊惱寒花暫時香，與情淺、人相似。玉蕊歌清招晚醉。戀小橋風細。水溼紅裙酒初消，又記得、南溪事。
留春令
作者：晏幾道（宋）

海棠風橫，醉中吹落，香紅強半。小粉多情怨花飛，仔細把、殘香看。一抹濃檀秋水畔。縷金衣新換。鸚鵡杯深豔歌遲，更莫放、人腸斷。
風入松
作者：晏幾道（宋）

柳陰庭院杏梢牆。依舊巫陽。鳳簫已遠青樓在，水沈誰、復暖前香。臨鏡舞鸞離照，倚箏飛雁辭行。墜鞭人意自淒涼。淚眼迴腸。斷雲殘雨當年事，到如今、幾處難忘。兩袖曉風花陌，一簾夜月蘭堂。
風入松
作者：晏幾道（宋）

心心念念憶相逢。別恨誰濃。就中懊惱難拼處，是擘釵、分鈿匆匆。卻似桃源路失，落花空記前蹤。彩箋書盡浣溪紅。深意難通。強歡殢酒圖消遣，到醒來、愁悶還重。若是初心未改，多應此意須同。
清商怨
作者：晏幾道（宋）

庭花香信尚淺。最玉樓先暖。夢覺春衾，江南依舊遠。回紋錦字暗翦。漫寄與、也應歸晚。要問相思，天涯猶自短。
秋蕊香
作者：晏幾道（宋）

池苑清陰欲就。還傍送春時候。眼中人去難歡偶。誰共一杯芳酒。朱闌碧砌皆如舊。記攜手。有情不管別離久。情在相逢終有。
秋蕊香
作者：晏幾道（宋）

歌徹郎君秋草。別恨遠山眉小。無情莫把多情惱。第一歸來須早。紅塵自古長安道。故人少。相思不比相逢好。此別朱顏應老。
思遠人
作者：晏幾道（宋）

紅葉黃花秋意晚，千里念行客。飛雲過盡，歸鴻無信，何處寄書得。淚彈不盡臨窗滴。就硯旋研墨。漸寫到別來，此情深處，紅箋為無色。
碧牡丹
作者：晏幾道（宋）

翠袖疏紈扇。涼葉催歸燕。一夜西風，幾處傷高懷遠。細菊枝頭，開嫩香還遍。月痕依舊庭院。事何限。悵望秋意晚。離人鬢華將換。靜憶天涯，路比此情猶短。試約鸞箋，傳素期良願。南雲應有新雁。
長相思
作者：晏幾道（宋）

長相思。長相思。若問相思甚了期。除非相見時。長相思。長相思。欲把相思說似誰。淺情人不知。
醉落魄・一斛珠
作者：晏幾道（宋）

滿街斜月。垂鞭自唱陽關徹。斷盡柔腸思歸切。都為人人，不許多時別。南橋昨夜風吹雪。短長亭下征塵歇。歸時定有梅堪折。欲把離愁，細拈花枝說。
醉落魄・一斛珠
作者：晏幾道（宋）

鸞孤月缺。兩春惆悵音塵絕。如今若負當時節。通道歡緣，狂向衣襟結。若問相思何處歇。相逢便是相思徹。盡饒別後留心別。也待相逢，細把相思說。
醉落魄・一斛珠
作者：晏幾道（宋）

天教命薄。青樓佔得聲名惡。對酒當歌尋思著。月戶星窗，多少舊期約。相逢細語初心錯。兩行紅淚尊前落。霞觴且共深深酌。惱亂春宵，翠被都閒卻。
醉落魄・一斛珠
作者：晏幾道（宋）

休休莫莫。離多還是因緣惡。有情無奈思量著。月夜佳期，近寫青箋約。心心口口長恨昨。分飛容易當時錯。後期休似前歡薄。買斷青樓，莫放春閒卻。
望仙樓・胡搗練
作者：晏幾道（宋）

小春花信日邊來，未上江樓先坼。今歲東君訊息。還自南枝得。素衣染盡天香，玉酒添成國色。一自故溪疏隔。腸斷長相憶。
鳳孤飛
作者：晏幾道（宋）

一曲畫樓鍾動，宛轉歌聲緩。綺席飛塵滿。更少待、金蕉暖。細雨輕寒今夜短。依前是、粉牆別館。端的歡期應未晚。奈歸雲難管。
西江月
作者：晏幾道（宋）

愁黛顰成月淺，啼妝印得花殘。只消鴛枕夜來閒。曉鏡心情便懶。醉帽簷頭風細，征衫袖口香寒。綠江春水寄書難。攜手佳期又晚。
西江月
作者：晏幾道（宋）

南苑垂鞭路冷，西樓把袂人稀。庭花猶有鬢邊枝。且插殘紅自醉。畫幕涼催燕去，香屏曉放雲歸。依前青枕夢迴時。試問閒愁有幾。
武陵春
作者：晏幾道（宋）

綠蕙紅蘭芳信歇，金蕊正風流。應為詩人多怨秋。花意與消愁。梁王苑路香英密，長記舊嬉遊。曾看飛瓊戴滿頭。浮動舞梁州。
武陵春
作者：晏幾道（宋）

九日黃花如有意，依舊滿珍叢。誰似龍山秋興濃。吹帽落西風。年年歲歲登高節，歡事旋成空。幾處佳人此會同。今在淚痕中。
武陵春
作者：晏幾道（宋）

煙柳長堤知幾曲，一曲一魂消。秋水無情天共遙。愁送木蘭橈。薰香繡被心情懶，期信轉迢迢。記得來時倚畫橋。紅淚滿鮫綃。
解佩令
作者：晏幾道（宋）

玉階秋感，年華暗去。掩深宮、團扇無緒。記得當時，自翦下、機中輕素。點丹青、畫成秦女。涼襟猶在，朱弦未改，忍霜紈、飄零何處。自古悲涼，是情事、輕如雲雨。倚麼弦、恨長難訴。
行香子
作者：晏幾道（宋）

晚綠寒紅。芳意匆匆。惜年華、今與誰同。碧雲零落，數字徵鴻。看渚蓮凋，宮扇舊，怨秋風。流波墜葉，佳期何在，想天教、離恨無窮。試將前事，閒倚梧桐。有消魂處，明月夜，粉屏空。
慶春時
作者：晏幾道（宋）

倚天樓殿，昇平風月，彩仗春移。鸞絲鳳竹，長生調裡，迎得翠輿歸。雕鞍遊罷，何處還有心期。濃燻翠被，深停畫燭，人約月西時。
慶春時
作者：晏幾道（宋）

梅梢已有，春來音信，風意猶寒。南樓暮雪，無人共賞，閒卻玉闌干。殷勤今夜，涼月還似眉彎。尊前為把，桃根麗曲，重倚四弦看。
喜團圓
作者：晏幾道（宋）

危樓靜鎖，窗中遠岫，門外垂楊。珠簾不禁春風度，解偷送餘香。眠思夢想，不如雙燕，得到蘭房。別來只是，憑高淚眼，感舊離腸。
憶悶令
作者：晏幾道（宋）

取次臨鸞勻畫淺。酒醒遲來晚。多情愛惹閒愁，長黛眉低斂。月底相逢花下見。有深深良願。願期信、似月如花，須更教長遠。
梁州令
作者：晏幾道（宋）

莫唱陽關曲。淚溼當年金縷。離歌自古最消魂，聞歌更在魂消處。南樓楊柳多情緒。不繫行人住。人情卻似飛絮。悠揚便逐春風去。
燕歸梁
作者：晏幾道（宋）

蓮葉雨，蓼花風。秋恨幾枝紅。遠煙收盡水溶溶。飛雁碧雲中。衷腸事。魚箋字。情緒年年相似。憑高雙袖晚寒濃。人在月橋東。
胡搗練
作者：晏幾道（宋）

小亭初報一枝梅，惹起江南歸興。遙想玉溪風景，水漾橫斜影。異香直到醉鄉中，醉後還因香醒。好是玉容相併。人與花爭瑩。
撲蝴蝶
作者：晏幾道（宋）

風梢雨葉，綠遍江南岸。思歸倦客，尋芳來最晚。酒邊紅日初長，陌上飛花正滿。淒涼數聲弦管。怨春短。玉人應在，明月樓中畫眉懶。魚箋錦字，多時音信斷。恨如去水空長，事與行雲漸遠。羅衾舊香餘暖。
醜奴兒・採桑子
作者：晏幾道（宋）

夜來酒醒清無夢，愁倚闌干。露滴輕寒。雨打芙蓉淚不乾。佳人別後音塵悄，瘦盡難拼。明月無端。已過紅樓十二間。
謁金門
作者：晏幾道（宋）

溪聲急。無數落花漂出。燕子分泥蜂釀蜜。遲遲豔風日。須信芳菲隨失。況復佳期難必。擬把此情書萬一。愁多翻閣筆。
憶黃梅
作者：王觀（宋）

枝上葉兒未展。已有墜紅千片。春意怎生防，怎不怨。被我安排，矮牙床斗帳，和嬌豔。移在花叢裡面。請君看。惹清香，偎媚暖。愛香愛暖金盃滿。問春怎管。大家拼、便做東風，總吹交零亂。猶肯自、輸我鴛鴦一半。
浪淘沙
作者：王觀（宋）

素手水晶盤。壘起仙丸。紅綃剪碎卻成團。逗得安排金粟遍，何似雞冠。味勝玉漿寒。只被宜酸。莫將荔子一般看。色淡香消僝僽損，才到長安。
天香
作者：王觀（宋）

霜瓦鴛鴦，風簾翡翠，今年早是寒少。矮釘明窗，側開朱戶，斷莫亂教人到。重陰未解，雲共雪、商量不了。青帳垂氈要密，紅爐收圍宜小。呵梅弄妝試巧。繡羅衣、瑞雲芝草。伴我語時同語，笑時同笑。已被金尊勸倒。又唱個新詞故相惱。盡道窮冬，元來恁好。
卜算子
作者：王觀（宋）

水是眼波橫，山是眉峰聚。欲問行人去那邊，眉眼盈盈處。才始送春歸，又送君歸去。若到江東趕上春，千萬和春住。
清平樂
作者：王觀（宋）

黃金殿裡。燭影雙龍戲。勸得官家真個醉。進酒猶呼萬歲。折旋舞徹伊州。君恩與整搔頭。一夜御前宣住，六宮多少人愁。
雨中花令
作者：王觀（宋）

百尺清泉聲陸續。映瀟灑、碧梧翠竹。面千步迴廊，重重簾幕，小枕敧寒玉。試展鮫綃看畫軸。見一片、瀟湘凝綠。待玉漏穿花，銀河垂地，月上欄干曲。
慶清朝慢・慶清朝
作者：王觀（宋）

調雨為酥，催冰做水，東君分付春還。何人便將輕暖，點破殘寒。結伴踏青去好，平頭鞋子小雙鸞。煙郊外，望中秀色，如有無間。晴則個，陰則個，餖飣得天氣，有許多般。須教鏤花撥柳，爭要先看。不道吳綾繡襪，香泥斜沁幾行斑。東風巧，盡收翠綠，吹在眉山。
清平樂
作者：王觀（宋）

宜春小苑。處處花開滿。學得紅妝紅要淺。催上金車要看。君王曲宴瑤池。小舟掠水如飛。奪得錦標歸去，匆匆不惜羅衣。
木蘭花令
作者：王觀（宋）

銅駝陌上新正後。第一風流除是柳。勾牽春事不如梅，斷送離人強似酒。東君有意偏撋就。慣得腰肢真個瘦。阿誰道你不思量，因甚眉頭長恁皺。
生查子
作者：王觀（宋）

關山魂夢長，塞雁音書少。兩鬢可憐青，一夜相思老。歸傍碧紗窗，說與人人道。真個別離難，不似相逢好。
菩薩蠻
作者：王觀（宋）

單于吹落山頭月。漫漫江上沙如雪。誰唱縷金衣。水寒船舫稀。蘆花楓葉浦。憶抱琵琶語。身未髮長沙。夢魂先到家。
江城梅花引
作者：王觀（宋）

年年江上見寒梅。暗香來。為誰開。疑是月宮、仙子下瑤臺。冷豔一枝春在手，故人遠，相思寄與誰。怨極恨極嗅香蕊。念此情，家萬里。暮霞散綺。楚天碧、片片輕飛。為我多情，特地點征衣。花易飄零人易老，正心碎，那堪塞管吹。
高陽臺
作者：王觀（宋）

紅入桃腮，青回柳眼，韶華已破三分。人不歸來，空教草怨王孫。平明幾點催花雨，夢半闌、敧枕初聞。問東君，因甚將春，老了閒人。東郊十里香塵滿，旋安排玉勒，整頓雕輪。趁取芳時，共尋島上紅雲。朱衣引馬黃金帶，算到頭、總是虛名。莫閒愁，一半悲秋，一半傷春。
減字木蘭花
作者：王觀（宋）

瑞雲仙霧。拂曉重重遮繡戶。一炷清香。千尺流霞入壽觴。家門轉好。從此應須長不老。來歲春風。看拜西樞小令公。
紅芍藥
作者：王觀（宋）

人生百歲，七十稀少。更除十年孩童小。又十年昏老。都來五十載，一半被、睡魔分了。那二十五載之中，寧無些個煩惱。仔細思量，好追歡及早。遇酒追朋笑傲。任玉山摧倒。沈醉且沈醉，人生似、露垂芳草。幸新來、有酒如澠，結千秋歌笑。
失調名
作者：王觀（宋）

十三妮子綠窗中。
臨江仙
作者：王觀（宋）

別岸相逢何草草，扁舟兩岸垂楊。繡屏珠箔綺香囊。酒深歌拍緩，愁入翠眉長。燕子歸來人去也，此時無奈昏黃。桃花應是我心腸。不禁微雨，流淚溼紅妝。
萬年歡
作者：王安禮（宋）

雅出群芳。佔春前資訊，臘後風光。野岸郵亭，繁似萬點輕霜。清淺溪流倒影，更黯淡、月色籠香。渾疑是、姑射冰姿，壽陽粉面初妝。多情對景易感，況淮天庾嶺，迢遞相望。愁聽龍吟悽絕，畫角悲涼。念昔因誰醉賞，向此際、空惱危腸。終須待結實，恁時佳味堪嘗。
瀟湘憶故人慢
作者：王安禮（宋）

薰風微動，方櫻桃弄色，萱草成窠。翠幃敞輕羅。試冰簟初展，幾尺湘波。疏簾廣廈，寄瀟灑、一枕南柯。引多少、夢中歸緒，洞庭雨棹煙蓑。驚回處，閒晝永，但時時，燕雛鶯友相過。正綠影婆娑。況庭有幽花，池有新荷。青梅煮酒，幸隨分、贏得高歌。功名事、到頭終在，歲華忍負清和。
點絳唇
作者：王安禮（宋）

春睡騰騰，覺來鴛被堆香暖。起來慵懶。觸目情何限。深院日斜，人靜花陰轉。柔腸斷。憑高不見。芳草連天遠。
江神子・江城子
作者：張舜民（宋）

七朝文物舊江山。水如天。莫憑欄。千古斜陽，無處問長安。更隔秦淮聞舊曲，秋已半，夜將闌。爭教潘鬢不生斑。斂芳顏。抹麼弦。須記琵琶，子細說因緣。待得鸞膠腸已斷，重別日，是何年。
朝中措
作者：張舜民（宋）

三湘遷客思悠哉。尊俎定常開。雲雨未消歌伴，山川忍對離杯。他年來此，賢侯未去，忍話先回。好在江南山色，恁時重上高臺。
賣花聲
作者：張舜民（宋）

木葉下君山。空水漫漫。十分斟酒斂芳顏。不是渭城西去客，休唱陽關。醉袖撫危欄。天淡雲閒。何人此路得生還。回首夕陽紅盡處，應是長安。
賣花聲
作者：張舜民（宋）

樓上久踟躇。地遠身孤。擬將憔悴吊三閭。自是長安日下影，流落江湖。爛醉且消除。不醉何如。又看暝色滿平蕪。試問寒沙新到雁，應有來書。
江南好・憶江南
作者：曾布（宋）

江南客，家有寧馨兒。三世文章稱大手，一門兄弟獨良眉。藉甚眾多推。千里足，來自渥窪池。莫倚善題鸚鵡賦，青山須待健時歸。不似傲當時。
水調歌頭
作者：曾布（宋）

魏豪有馮燕，年少客幽並。擊球鬥雞為戲，遊俠久知名。因避仇、來東郡。元戎留屬中軍。直氣凌貔虎，須臾叱吒風雲。凜凜坐中生。偶乘佳興。輕裘錦帶，東風躍馬，往來尋訪幽勝。遊冶出東城。堤上鶯花撩亂，香車寶馬縱橫。草軟平沙穩。高樓兩岸春風，語笑隔簾聲。
水調歌頭
作者：曾布（宋）

袖籠鞭敲鐙。無語獨閒行。綠楊下、人初靜。煙澹夕陽明。窈窕佳人，獨立瑤階，擲果潘郎，瞥見紅顏橫波盻，不勝嬌軟倚銀屏。曳紅裳，頻推朱戶，半開還掩，似欲倚、咿啞聲裡，細說深情。因遣林間青鳥，為言彼此心期，的的深相許，竊香解佩，綢繆相顧不勝情。
水調歌頭
作者：曾布（宋）

說良人滑將張嬰。從來嗜酒，還家鎮長酩酊狂酲。屋上鳴鳩空鬥，梁間客燕相驚。誰與花為主，蘭房從此，朝雲夕雨兩牽縈。似遊絲飄蕩，隨風無定。奈何歲華荏苒，歡計苦難憑。唯見新恩繾綣，連枝並翼，香閨日日為郎，誰知松蘿託蔓，一比一毫輕。
水調歌頭
作者：曾布（宋）

一夕還家醉，開戶起相迎。為郎引裾相庇，低首略潛形。情深無隱。欲郎乘間起佳兵。授青萍。茫然撫嘆，不忍欺心。爾能負心於彼，於我必無情。熟視花鈿不足，剛腸終不能平。假手迎天意，一揮霜刃。窗間粉頸斷瑤瓊。
水調歌頭
作者：曾布（宋）

鳳凰釵、寶玉凋零。慘然悵，嬌魂怨，飲泣吞聲。還被凌波呼喚，相將金谷同遊，想見逢迎處，揶揄羞面，妝臉淚盈盈。醉眠人、醒來晨起，血凝螓首，但驚喧，白鄰里、駭我卒難明。思敗幽囚推究，覆盆無計哀鳴。丹筆終誣服，圜門驅擁，銜冤垂首欲臨刑。
水調歌頭
作者：曾布（宋）

向紅塵裡，有喧呼攘臂，轉聲闢眾，莫遣人冤濫、殺張室，忍偷生。僚吏驚呼呵叱，狂辭不變如初，投身屬吏，慷慨吐丹誠。彷彿縲紲，自疑夢中，聞者皆驚歎，為不平。割愛無心，泣對虞姬，手戮傾城寵，翻然起死，不教仇怨負冤聲。
水調歌頭
作者：曾布（宋）

義城元靖賢相國，喜慕英雄士，賜金繒。聞斯事，頻歎賞，封章歸印。請贖馮燕罪，日邊紫泥封詔，闔境赦深刑。萬古三河風義在，青簡上、眾知名。河東注，任流水滔滔，水涸名難泯。至今樂府歌詠。流入管絃聲。
臨江仙
作者：魏夫人（宋）

庭院深深深幾許，雲窗霧閣春遲。為誰憔悴損芳姿。夜來清夢好，應是發南枝。玉瘦檀輕無限恨，南樓羌管休吹。濃香吹盡有誰知。暖風遲日也，別到杏花肥。
好事近
作者：魏夫人（宋）

雨後曉寒輕，花外早鶯啼歇。愁聽隔溪殘漏，正一聲悽咽。不堪西望去程賒，離腸萬回結。不似海棠陰下，按涼州時節。
阮郎歸
作者：魏夫人（宋）

夕陽樓外落花飛。晴空碧四垂。去帆回首已天涯。孤菸捲翠微。樓上客，鬢成絲。歸來未有期。斷魂不忍下危梯。桐陰月影移。
減字木蘭花
作者：魏夫人（宋）

西樓明月。掩映梨花千樹雪。樓上人歸。愁聽孤城一雁飛。玉人何處。又見江南春色暮。芳信難尋。去後桃花流水深。
減字木蘭花
作者：魏夫人（宋）

落花飛絮。杳杳天涯人甚處。欲寄相思。春盡衡陽雁漸稀。離腸淚眼。腸斷淚痕流不斷。明月西樓。一曲闌干一倍愁。
菩薩蠻
作者：魏夫人（宋）

溪山掩映斜陽裡。樓臺影動鴛鴦起。隔岸兩三家。出牆紅杏花。綠楊堤下路。早晚溪邊去。三見柳綿飛。離人猶未歸。
菩薩蠻
作者：魏夫人（宋）

東風已綠瀛洲草。畫樓簾卷清霜曉。清絕比湖梅。花開未滿枝。長天音信斷。又見南歸雁。何處是離愁。長安明月樓。
菩薩蠻
作者：魏夫人（宋）

紅樓斜倚連溪曲。樓前溪水凝寒玉。盪漾木蘭船。船中人少年。荷花嬌欲語。笑入鴛鴦浦。波上暝煙低。菱歌月下歸。
定風波
作者：魏夫人（宋）

不是無心惜落花。落花無意戀春華。昨日盈盈枝上笑。誰道。今朝吹去落誰家。把酒臨風千種恨。難問。夢迴雲散見無涯。妙舞清歌誰是主。回顧。高城不見夕陽斜。
點絳唇
作者：魏夫人（宋）

波上清風，畫船明月人歸後，漸消殘酒。獨自憑闌久。聚散匆匆，此恨年年有，重回首。淡煙疏柳。隱隱蕪城漏。
武陵春
作者：魏夫人（宋）

小院無人簾半卷，獨自倚闌時。寬盡春來金縷衣。憔悴有誰知。玉人近日書來少，應是怨來遲。夢裡長安早晚歸。和淚立斜暉。
江城子
作者：魏夫人（宋）

別郎容易見郎難。幾何般。懶臨鸞。憔悴容儀，陡覺縷衣寬。門外紅梅將謝也，誰通道、不曾看。曉妝樓上望長安。怯輕寒。莫憑闌。嫌怕東風，吹恨上眉端。為報歸期須及早，休誤妾、一春閒。
卷珠簾・蝶戀花
作者：魏夫人（宋）

記得來時春未暮。執手攀花，袖染花梢露。暗卜春心共花語。爭尋雙朵爭先去。多情因甚相辜負。輕折輕離，欲向誰分訴。淚溼海棠花枝處。東君空把奴分付。
系裙腰
作者：魏夫人（宋）

燈花耿耿漏遲遲。人別後、夜涼時。西風瀟灑夢初回。誰念我，就單枕，皺雙眉。錦屏繡幌與秋期。腸欲斷、淚偷垂。月明還到小窗西。我恨你，我憶你，你爭知。
清平樂
作者：王仲甫（宋）

黃金殿裡。燭影雙龍戲。勸得官家真個醉，進酒猶呼萬歲。錦裀舞徹涼州，君恩與整搔頭。一夜御前宣喚，六宮多少人愁。
滿朝歡
作者：王仲甫（宋）

憶得延州，舊曾相見，東城近東下住。被若著意引歸家，放十分、以上抬舉。小樣羅衫，淡紅拂過，風流萬般做處。怕伊驀地憶人時，夢中來、不要迷路。
醜奴兒・採桑子
作者：王仲甫（宋）

牡丹不好長春好，有個因依。一兩枝兒。但是風光總屬伊。當初祗為嫦娥種，月正明時。教恁芳菲。伴著團圓十二回。